VEGA præsenterer

**Jaakko Eino Kalevi indtager VEGA**

*Jaakko Eino Kalevi er for længst blevet en hyppig gæst på danske festivaler og anlæg, med sin indadvendte og underfundige, men i høj grad dansable disco-synth. Jaakko Eino Kalevi og band finder nu vej til VEGA d. 26. oktober med hans anmelderroste nye album i bagagen.*

Det er ad omveje, at multiinstrumentalisten [Jaakko Eino Kalevi](https://www.facebook.com/JaakkoEinoKalevi?fref=ts) har indfundet sig som drømmende, sfærisk psychpop-prins. Som gammel sporvognsfører og med en musikalsk opvækst, der både inkluderede både hiphop og storladen metal, blev de 8 år på vejene også en musikalsk indgangsvinkel, der tjente som en ramme for at skrive tekster ned på små stykker papir eller optage sange på sin telefon.

Sideløbende kom der flere udgivelser fra Jaakko Eino Kalevis hånd, enten i samarbejde med venner, eller under hans eget navn ’Jaakko Savoleinen’. Det var indlemmelsen i Domino Records, nærmere betegnet i datterselskabet Weird World, at Jaakko Eino Kalevi blev til - først gennem den populære EP *Dreamzone*, og siden med den selvbetitlede debut. Lyt blandet andet til den seneste single ”[Deeper Shadows](https://www.youtube.com/watch?v=AoTDrwdPZjk)” fra albummet.

Live har han gæstet Danmark flere gange, bl.a. til sidste års Roskilde Festival, til Sonar og til P6 Beat Rocker, hvor han har imponeret anmelderne med sit store talent for at starte en fest.

**Finurlig multiinstrumentalist**

Ligesom Jaakko Eino Kalevi er en finurlig multiinstrumentalist, der finder sin inspiration mange steder fra, er musikken tilsvarende sammensat og bliver sammenlignet bl.a. drømmende Dan Bejars soloprojekt Destroyer eller weirdopop-kongen Ariel Pink.

Musikken er underspillet, og drømmende, og udfolder sig i flere lag. Man fornemmer en dunkelhed og et flydende mørke, der lægger sig som sensuelle undertoner i de funky og stærkt iørefaldende numre. Jaakko Eino Kalevi er en mystisk og discoinficeret psychpop-visionær fra den finske mulm, hvis softrockede og vuggende spind man langsomt, men bestemt lader sig danse ind i.

**Fakta om koncerten:**
Jaakko Eino Kalevi

Mandag 26. oktober kl. 21.00

Lille VEGA, Enghavevej 40, 1674 Kbh. V
150 kr. + gebyr
Billetsalget er startet via VEGAs hjemmeside og Billetnet.